Predkladacia správa

	Ministerstvo hospodárstva Slovenskej republiky (ďalej len „ministerstvo“) predkladá návrh novely zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov (ďalej len „zákon o regulácii“) na základe vlastnej iniciatívy.

	Dôvodom na predloženie návrhu tohto zákona je to, že od nadobudnutia  účinnosti zákona č. 276/2001 Z. z. bolo prijatých viacero smerníc Európskej únie, ktoré sa dotýkajú predmetu zákona o regulácii sieťových odvetví a ktoré je nutné ešte pred vstupom do Európskej únie zapracovať do národnej legislatívy tak, aby ku dňu vstupu Slovenskej republiky do Európskej únie bola právna úprava v oblasti regulácii sieťových odvetví v Slovenskej republike plne kompatibilná s právnou úpravou Európskej únie. Ide najmä o transpozíciu týchto smerníc a nariadenia Európskej únie 
-	č. 2003/54/ES zo dňa 26. júna 2003 týkajúcej sa spoločných pravidiel pre výrobu, prenos, distribúciu a dodávky elektrickej energie, 
-	č. 2003/55/ES zo dňa 26. júna 2003 týkajúcej sa spoločných pravidiel pre vnútorný trh so zemným plynom, 
-	nariadenie č. 2003/1228/ES o podmienkach prístupu do siete pre cezhraničné výmeny elektriny a
-	č. 90/377/EHS týkajúcej sa postupu Spoločenstva na zlepšenie prehľadnosti cien plynu a elektriny účtovaných priemyselným konečným užívateľom v znení neskorších smerníc.
	
	Navrhovanou novelou zákona o regulácii sa zvyšuje zodpovednosť úradu za 
-	zabezpečenie transparentnej, nediskriminačnej a efektívnej hospodárskej súťaže v sieťových odvetviach,
-	zabezpečenie účinného fungovania trhu s tovarom a službami v sieťových odvetviach,
-	zabezpečenie energetickej bezpečnosti a spoľahlivosti elektroenergetickej sústavy a sieti a plynárenskej sústavy a sieti a
-	za transparentné určovanie a schvaľovanie spôsobu, postupov a podmienok pre tvorbu cien za výrobu, prenos, distribúciu elektriny, prepravu a distribúciu plynu a s tým súvisiacich služieb

V záujme zabezpečenia tejto zvýšenej zodpovednosti úradu sa v navrhovanej novele zákona rozširujú kompetencie regulačného úradu (ďalej len „úradu“) o nové kompetencie. Okrem rozhodovaní o vydaní, zmene alebo odňatí povolenia na vykonávanie regulovaných činností a cenovej regulácie v elektrine, plyne, v teple, vo vodohospodárskych službách a vo verejnej kanalizácii úrad rozhoduje aj o sporoch o prístupe do sústavy a siete, určuje pravidlá a postupy pre prideľovanie kapacít prenosovej sústavy elektriny a prepravnej sústavy plynu, určuje a sleduje dodržiavanie pravidiel pre fungovanie trhu s elektrinou, plynom a teplom kontroluje dodržiavanie povinností prevádzkovateľov sústavy a sietí a ukladá sankcie za porušenie týchto povinností, určuje mechanizmy kompenzačných systémov a výšku poplatkov za cezhraničný prenos elektriny, spolupracuje s ostatnými regulačnými úradmi v rámci Európskej únie, zabezpečuje plnenie informačných povinností vo vzťahu k orgánom EÚ a plní ďalšie povinnosti, ktoré mu vyplývajú z vyššie uvedených smerníc a nariadení Európskej únie.

V záujme zabezpečenia súladu medzi kompetenciami ministerstva a kompetenciami úradu rozhodovanie o zriaďovaní, rekonštrukcii a zmenách energetických zariadení ako aj o zrušení týchto zariadení, ktoré bezprostredne súvisí s realizáciou energetickej politiky je v kompetencii ministerstva.

Novelou zákona sa výrazným spôsobom upresňuje a sprehľadňuje postup pri rozhodovaní o cenách elektriny, plynu a tepla, pitnej vody, odvedenie a čistenie odpadovej vody a za vodohospodárske služby. Návrh rozsahu a spôsobu cenovej regulácie úrad vypracuje na základe regulačnej politiky určenej regulačnou radou. K návrhu  sa vyjadrí ministerstvo, ktoré posúdi súlad návrhu so zámermi energetickej politiky. Návrh sa dopracuje podľa stanoviska ministerstva a vyhlási ho úrad všeobecne záväzným právnym predpisom. Na základe vyhláseného rozsahu a spôsobu cenovej regulácie regulované subjekty predložia úradu návrhy ceny, za nimi vykonávané činnosti. Ak navrhovaná cena je v súlade s vyhláseným rozsahom a spôsobom regulácie ceny, úrad navrhovanú cenu schváli rozhodnutím, ktoré doručí regulovanému subjektu a zároveň ho uverejní vo vestníku úradu.

Celý proces cenovej regulácie je upravený tak, aby regulované subjekty, ale aj odberatelia  a spotrebitelia boli s platnými cenami na nasledujúci rok oboznámení do 1.11. bežného roka.

Metodika výpočtu ceny energií pritom zásadne vychádza z ekonomicky oprávnených nákladov a primeraného zisku. Do oprávnených nákladov sa započítavajú aj investície potrebné na zabezpečenie dlhodobej prevádzkyschopnosti energetických zariadení.

Novelou zákona sa vytvárajú aj právne podmienky na postupné likvidovanie dlhodobo vznikajúceho deficitu Štátneho fondu likvidácie jadrovoenergetických zariadení a nakladania s vyhoretým jadrovým palivom a rádioaktívnymi odpadmi.

Navrhovaná novela upravuje základný právny rámec pre pravidlá pre fungovanie trhu s elektrinou a plynom, ktorých prevzatie do národného práva je jednou zo základných požiadaviek vyplývajúcich zo smerníc Európskej únie.

Návrh predkladaného zákona bol vypracovaný tak, že zároveň bol koordinovaný z hľadiska vecného, inštitucionálneho i kompetenčného s návrhom nového zákona o energetike a nového zákona o tepelnej energetike, ktoré sa do legislatívneho procesu predkladajú súčasne s navrhovanou novelou zákona o regulácii v sieťových odvetviach.

Novelou sa upravuje konanie k návrhom na tie regulačné rozhodnutia, ktoré budú vydávané formou všeobecne záväzného právneho predpisu (vyhláška, výnos) a možnosť odvolania voči individuálnym rozhodnutiam a ďalej aj možnosť preskúmania cenových rozhodnutí súdom podľa Občianskeho súdneho poriadku.

Návrh zákona je v súlade s Ústavou Slovenskej republiky, inými zákonmi Slovenskej republiky a jej medzinárodnými záväzkami.

Navrhované rozšírenie kompetencií úradu a výkon rozšírenej pôsobnosti si vyžaduje zvýšenie rozpočtu o 9,1 mil. Sk a vydávanie vlastného vestníka v rozšírenom rozsahu (uverejňovanie všetkých rozhodnutí, výnosov, metodík a smerníc) o ďalších 7 mil. Sk, t.j. spolu o 16,1 mil. Sk. Podrobný rozpis zvýšených požiadaviek na štátny rozpočet je uvedený v dôvodovej správe a bol prerokovaný s Ministerstvom financií SR.

Navrhovaný zákon nebude mať dopad na rozpočty obcí a rozpočty vyšších územných celkov.

Navrhovaný zákon nebude mať negatívne vplyvy na životné prostredie, naopak dodržiavanie ustanovení zákona regulovanými subjektami podľa tohto zákona prispeje k trvalo udržateľnému rozvoju životného prostredia.

Návrh zákona bol predložený do riadneho medzirezortného pripomienkového konania. Jeho vyhodnotenie je uvedené v prílohe. Zásadné pripomienky, ktoré boli uplatňované Ministerstvom financií SR, Protimonopolným úradom SR a Úradom pre regulácie sieťových odvetví, boli na úrovni štátnych tajomníkov resp. podpredsedu Protimonopolného úradu SR a predsedu Úradu pre reguláciu sieťových odvetví prerokované a rozpory boli odstránené.

Návrh zákona sa predkladá bez rozporov.

O návrhu tohto zákona rokovala Legislatívna rada vlády Slovenskej republiky už trikrát.

V predloženom návrhu zákona sú všetky doterajšie pripomienky Legislatívnej rady vlády zapracované.